ตลาดหุ้นเอเชียลดลงเช้านี้ วิตกนโยบาย “ทรัมป์” สร้างความขัดแย้งระหว่างปท.
ตลาดหุ้นเอเชียลดลงเช้านี้ วิตกนโยบาย "ทรัมป์" สร้างความขัดแย้งระหว่างปท.
31 ม.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ โดยได้รับแรงกดดันจากตลาดหุ้นนิวยอร์กที่ปิดร่วงลงเมื่อคืน เนื่องจากนักลงทุนวิตกกังวลเกี่ยวกับนโยบายของนายโดนัลด์ ทรัมป์ ประธานาธิบดีสหรัฐ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,145.35 จุด ลดลง 223.50 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,077.66 จุด ลดลง 5.93 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,053.70 จุด ลดลง 11.15 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,686.45 จุด เพิ่มขึ้น 0.09 จุด ส่วนตลาดหุ้นจีน ตลาดหุ้นฮ่องกง และตลาดหุ้นไต้หวัน ปิดทำการวันนี้เนื่องในเทศกาลตรุษจีน
ทั้งนี้ ประธานาธิบดีสหรัฐได้ลงนามในคำสั่งพิเศษเพื่อระงับการผ่านเข้าประเทศสหรัฐของพลเมืองจาก 7 ประเทศมุสลิม ได้แก่ ซีเรีย เยเมน ซูดาน โซมาเลีย อิรัก อิหร่าน และลิเบีย เป็นเวลา 90 วัน และห้ามผู้ลี้ภัยจากทุกประเทศเข้าสหรัฐเป็นเวลา 120 วัน
โดยมาตรการดังกล่าวของทรัมป์ส่งผลให้เกิดเสียงวิจารณ์ทั้งในและต่างประเทศ โดยเฉพาะอย่างยิ่งนางเทเรซา เมย์ นายกรัฐมนตรีอังกฤษ และนางอังเกลา แมร์เคิล นายกรัฐมนตรีเยอรมนี สองชาติพันธมิตรของสหรัฐที่ออกมาแสดงความไม่พอใจอย่างมากต่อการตัดสินใจของทรัมป์ นอกจากนี้ ผู้เชี่ยวชาญทางการเมืองจากหลายฝ่ายยังแสดงความกังวลว่า มาตรการดังกล่าวของทรัมป์อาจนำไปสู่ความขัดแย้งระหว่างประเทศ